Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd ar 8 Gorffennaf, 2016.

**Presennol:**

Dr Alwyn Roberts (Cadeirydd), Mrs Steph Barbaresi, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Mr Ifan James, Dr Griff Jones, Mrs Alison Lea-Wilson, Yr Athro Richard Parry-Jones, Ms Ellen Parry Williams, Yr Athro Jo Rycroft Malone, Mr Conor Savage, Yr Athro David Shepherd, Yr Athro Paul Spencer, Yr Athro Carol Tully, Mr David Williams, Dr Olwen Williams, Ysgrifennydd y Brifysgol, Cyfarwyddwr Ystadau, Cyfarwyddwr Cyllid a Chyfarwyddwr Adnoddau Dynol.

**Ymddiheuriadau:**

Y Gwir Anrhydeddus Arglwydd Dafydd Elis-Thomas AC, Dr Karen Jones, Dr Lorrie Murphy a'r Athro Oliver Turnbull.

**CROESO**

Croesawodd y Cadeirydd Lywydd newydd Undeb y Myfyrwyr, Conor Savage, i'w gyfarfod cyntaf.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Dr Jessica Maynard, cyn-aelod staff yn yr Ysgol Saesneg

Yr Athro David Loades, cyn-aelod staff yn yr Ysgol Hanes

Dr Tony Jones, cyn-aelod staff yn Ysgol Gwyddorau'r Eigion

Ms Hannah Prangell, cyn-aelod staff yn ELCOS

Dr Sandra Betts, cyn-aelod staff yn yr Ysgol Gwyddorau Cymdeithas

Yr Athro Robert McNeill Alexander, cyn-aelod staff

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadair Bersonol** iddynt:

Dr Aziz Jaafar, Ysgol Busnes

Dr Emily Cross, Seicoleg

**Ar dderbyn swydd Darllenydd:**

Dr Jaco Baas, Ysgol Gwyddorau Eigion

Dr Mattias Green, Ysgol Gwyddorau Eigion

Dr Peter Shapely, Ysgol Hanes, Hanes Cymru ac Archaeoleg

Dr Alexander Sedlmaier, Ysgol Hanes, Hanes Cymru ac Archaeoleg

Dr Helen Henningham, Ysgol Seicoleg

**Ar dderbyn Cadair er Anrhydedd:**

Yr Athro Thomas Watkin (estyniad)

**Amlygwyd llwyddiannau eraill hefyd:**

Mae'r rhaglen Baglor mewn Bydwreigiaeth ym Mhrifysgol Bangor wedi cyrraedd cam cyntaf y daith i gael achrediad Prifysgol Menter Cyfeillgar i Fabanod UNICEF y DU. Ar hyn o bryd, nid oes unrhyw raglenni bydwreigiaeth eraill yng Nghymru sydd wedi cael achrediad llawn Menter Cyfeillgar i Fabanod, gyda dim ond 36% o raglenni bydwreigiaeth yn y DU wedi sicrhau achrediad llawn.

Cynhaliwyd seremoni Gwobrau Dysgu dan Arweiniad Myfyrwyr am y pumed tro yn ddiweddar, gan ddathlu safon uchel y gefnogaeth addysgu a bugeiliol yn y Brifysgol. Mae nifer yr enwebiadau wedi mwy na dyblu ers y llynedd. Enwebwyd 700 o staff mewn 15 categori, ac eleni cyflwynwyd dwy wobr arbennig i gydnabod gwaith Sophie Williams a'r diweddar Stephen Colclough.

**FRS 102 - Y SAFON ADRODD ARIANNOL NEWYDD**

1. Rhoddodd archwilwyr allanol y Brifysgol, KPMG, adroddiad ar y Safon Adrodd Ariannol newydd - FRS 102.
2. Tynnwyd sylw'r Cyngor yn arbennig at egwyddorion gwaelodol y safon newydd a'r anwadalrwydd cynyddol tebygol mewn cyfrifon a adroddir arnynt, y ddau ddewis cyfrifyddol allweddol y mae'n rhaid i'r Brifysgol eu gwneud ynglŷn â grantiau cyfalaf ac ailbrisio tir ac adeiladau, a pheth gwybodaeth meincnod ynglŷn â sut mae sefydliadau addysg uwch eraill wedi penderfynu gweithredu.
3. Nododd y Cyngor y cyflwyniad a'r angen i reoli cyflwyniad y cyfrifon i fudd-ddeiliaid, yn enwedig yng ngoleuni anwadalrwydd cynyddol. Nodwyd na fyddai'r newidiadau'n cael effaith ar lif arian nac effaith ariannol penderfyniadau.

**COFNODION**

Cadarnhawyd ac arwyddwyd cofnodion y cyfarfod a gynhaliwyd 15 Ebrill 2016.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

1. **Refferendwm yr UE**: Nodwyd, yn dilyn y bleidlais i adael y DU, bod ansicrwydd yn para ynglŷn â'r effaith ar y Brifysgol. Mae'r Brifysgol yn ymagweddu'n rhagweithiol er mwyn tawelu meddyliau staff a myfyrwyr. Yn dilyn cyfarfod diweddar gydag Ysgrifennydd Gwladol Cymru, trafodwyd pwysigrwydd cyllid Ewropeaidd a rhyddid i symud. Mae Universities UK yn para i gynghori sefydliadau addysg uwch a thrafod gyda Gweinidogion ynglŷn â ffynonellau cyllid eraill.
2. **Dirprwy Is-gangellorion**: Yn unol ag argymhellion yr Is-ganghellor, ***penderfynodd*** y Cyngor ailbenodi’r Athro David Shepherd a'r Athro Carol Tully am gyfnod arall o 5 mlynedd o 1 Awst 2016.
3. **Canolfan Ymchwil Genedlaethol**: Nodwyd bod trafodaethau’n mynd rhagddynt gyda'r Llywodraeth a Pharc Gwyddoniaeth Menai ynglŷn â phroject trawsffurfiol ar y cyd i sefydlu Canolfan Ymchwil Genedlaethol ar gyfer ynni adnewyddadwy.

**ADRODDIAD Y PWYLLGOR GWEITHREDU**

1. Ystyriwyd yr adroddiad o gyfarfodydd y Pwyllgor Gweithredu a gynhaliwyd rhwng Ebrill 2016 a Mehefin 2016 (ynghlwm fel Atodiad I i gopi swyddogol y cofnodion).
2. Yn dilyn argymhelliad gan y Pwyllgor Gweithredu, ***cytunwyd*** i newid Gorchymyn XXI er mwyn ei wneud yn unol â Gorchymyn XXII a galluogi penderfyniadau ynglŷn â Chadeiriau Sefydledig i gael eu gwneud gan y Pwyllgor Athrawon a Darllenyddion, a'u hadrodd i'r Cyngor.

**RHAGOLYGON ARIANNOL**

1. Cyflwynodd y Cyfarwyddwr Cyllid fersiwn ddrafft o'r rhagolygon ariannol 5 mlynedd. Nododd mai'r sefyllfa a ddisgwylir ar gyfer 2015/16 yw diffyg o £1m, dirywiad o £3.1m yn erbyn rhagolygon y llynedd.
2. Tynnwyd sylw'r Cyngor at y ffaith bod y cynllun wedi ei ddatblygu, a'r profion cyfamod wedi eu mesur, ar UK GAAP yn unol â blynyddoedd blaenorol. Byddai'r cynllun wedyn yn cael ei ail-nodi dan FRS102 yn unol â gofynion HEFCW, yn dilyn cliriad gan archwiliad allanol.
3. Nododd y Cyngor:

[1] Yr angen i lunio rhagolygon sy'n sicrhau bod holl brofion cyfamod ar fenthyciadau a gofynion HEFCW yn cael eu cyflawni mewn blynyddoedd i ddod. Byddai gofyniad cymhareb costau EBITDA/Gwasanaeth mwy na 1.5 yn heriol, yn enwedig yn 2016/17.

[2] Roedd rhagdybiaethau incwm craidd yn y cynllun a gyflwynwyd yn cynnwys twf o 2-3% yn niferoedd myfyrwyr cartref a 5-8% yn niferoedd myfyrwyr rhyngwladol, cynnydd o 2.5% y flwyddyn mewn ffioedd rhyngwladol a rhan-amser, grant cyllido yn unol â chanllawiau HEFCW ond yn ddarostyngedig i leihad posibl, a dim gwaddolion a derbyn ychydig iawn o log.

[3] Roedd rhagdybiaethau gwariant yn cynnwys cynnydd bychan mewn costau cyflogau yn y maes academaidd er mwyn gwella cymarebau myfyrwyr-staff a chadw safon profiad myfyrwyr, dim cynnydd mewn cyllidebau i adrannau gwasanaeth canolog, a chostau dibrisio ychwanegol ynghlwm wrth Pontio a Chanolfan Morol Cymru.

[4] Roedd y rhagolygon yn cynnwys rhagdybiaeth o raglen arbed £5m, yn canolbwyntio ar gostau cefnogi a chostau nad oedd a wnelont â thâl.

[5] Modelwyd dwy senario gwariant cyfalaf - opsiwn 1 gyda buddsoddiad cyfalaf mawr ar unwaith yn parhau, gyda chefnogaeth lleihad benthyciad EIB, ac opsiwn 2 gyda bwlch yn y rhaglen fuddsoddi cyfalaf tra bod opsiynau eraill yn cael eu harchwilio. Byddai'r ail opsiwn yn peryglu mynediad at gyllid EIB yr oedd angen eu lleihau erbyn Mawrth 2017.

[6] Roedd y rhagolygon ar gyfer senario 1 yn arwain at adennill costau yn 2016, gyda gweddill o £1.3m yn 2017/18, yn codi i £3.3m erbyn 2019/20. Yn y senario hon roedd y profion cyfamod mewn perygl pe na ellid gwneud yr arbedion mewn blwyddyn. Yn senario 2 roedd safle'r gweddill ychydig yn uwch yn y blynyddoedd i ddod, ac roedd yr hyblygrwydd o ran profion cyfamod yn fwy.

[7] Mynegwyd pryder ynghylch cyfnewidioldeb y rhagolygon dros y misoedd diwethaf ac ynghylch amseroldeb a chywirdeb gwybodaeth ariannol.

1. Ar ôl trafodaeth lawn, **penderfynwyd** :

[1] Bod angen adolygiad radical o seiliau costau a llifau incwm y Brifysgol, yn cynnwys dadansoddiad sensitifrwydd. Dylid datblygu cynllun ariannol cynaliadwy gyda chynllun clir ar gyfer ei weithredu a dull mwy cadarn o fynd i'r afael â rheoli costau, i'w hystyried yng nghyfarfod y Cyngor ym mis Medi. Dylai'r cynllun hwn fod yn sail i'r rhagolygon ariannol 5-mlynedd lefel uchel, a rhoi hyder y gellir bwrw ymlaen â’r datblygiadau cyfalaf uchelgeisiol.

[2] Dylid ategu hyn gyda chynllun gwariant cyfalaf sy'n cyd-fynd yn agosach gyda'r strategaeth ystadau newydd, gan ymgorffori cyllid grant posibl, gwarediadau ac ailstrwythuro ariannol o asedau arall. Dylai'r cynllun hwn gynnwys dadansoddiad o effaith ar gynnal a chadw ôl-groniad.

[3] Yn y cyfamser, cymeradwyo’r Rhagolygon Ariannol 5-mlynedd lefel uchel i’w cyflwyno i HEFCW yn unol â senario 1, ac awdurdodi’r Trysorydd i lofnodi’r rhagolygon a’r sylwadau arnynt.

**CYNLLUN STRATEGOL UNDEB Y MYFYRWYR**

1. Cyflwynodd Cyfarwyddwr a Llywydd Undeb y Myfyrwyr Gynllun Strategol newydd Undeb y Myfyrwyr. Datblygwyd y strategaeth yn dilyn ymgynghori â budd-ddeiliaid, ac mae'n amlinellu diben, gweledigaeth, gwerthoedd a blaenoriaethau strategol newydd.
2. Nododd y Cyngor y byddai'r strategaeth uchelgeisiol yn cael ei chyflawni dros gyfnod o dair blynedd ac y byddid yn ei blaenoriaethau ac y byddai cynlluniau gweithredol blynyddol i gyd-fynd â hi. Nid dogfen ynysig yw'r cynllun, ac mae'n mapio ar draws i Strategaeth Profiad Myfyrwyr Prifysgol Bangor a gweithgareddau'r Adran Gwasanaethau Myfyrwyr. Mae hefyd yn cyd-fynd â Deddf Cenedlaethau'r Dyfodol Llywodraeth Cymru.
3. Croesawodd y Cyngor y cynllun a pherthynas iach y Brifysgol â'r Undeb Myfyrwyr.

**STRATEGAETH YSTADAU**

1. Nododd y Cyngor adroddiad cynnydd byr gan Cushman a Wakefield ar y Strategaeth Ystadau sydd wrthi'n cael ei datblygu. Cynhaliwyd cyfarfodydd yn ddiweddar gyda nifer o aelodau'r Cyngor a rhoddwyd cynnig i bob aelod gwrdd â Cushman a Wakefield i drafod yr opsiynau’n fanylach.
2. Nododd y Cyngor bwysigrwydd gwella effeithiolrwydd yr ystâd, yn nhermau deiliadaeth a defnydd ynni.

**PWYLLGOR CYLLID AC ADNODDAU**

1. Cymeradwywyd adroddiadau cyfarfodydd y Pwyllgor Cyllid ac Adnoddau a gynhaliwyd ar 9 Mai a 20 Mehefin 2016 (ynghlwm fel Atodiad II i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 592 (**Cynllun Ffioedd a Mynediad HEFCW** ): Roedd y Pwyllgor wedi cymeradwyo cyfeiriad y cynllun drafft ac wedi awdurdodi'r Cadeirydd i lofnodi'r cyflwyniad cyntaf i HEFCW a'r ailgyflwyniadau dilynol. Nodwyd gan y Cyngor bod HEFCW wedi gwneud cais i nifer o newidiadau bychain gael eu gwneud a bod y cynllun yn debygol o gael ei gymeradwyo erbyn diwedd y mis.

[2] Cofnod 610 (**Materion Ystadau** ): Nodwyd bod y Brifysgol yn aros i adeilad Pontio gael ei gwblhau yn ymarferol cyn mynd ar ôl y contractwyr er mwyn adennill colledion.

**PWYLLGOR ARCHWILIO A RISG**

Cymeradwywyd adroddiad ar gyfarfod y Pwyllgor Archwilio a Risg a gynhaliwyd ar 4 Mai, 2016 (ynghlwm fel Atodiad III i gopi swyddogol y Cofnodion).

**PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd ar 2 Mehefin, 2016 (ynghlwm fel Atodiad IV i gopi swyddogol y cofnodion).
2. Cyfeiriwyd yn benodol at Gofnod 347 (**Data cymharol**): nododd y Cyngor bryderon ynglŷn â dyfodol cyrsiau hyfforddi athrawon a'r effaith ar ddarpariaeth cyfrwng-Cymraeg ym Mhrifysgol Bangor.

**PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd ar 11 Mawrth 2016 (ynghlwm fel Atodiad V i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 221 (**Trefn i Gymeradwyo a Chofrestru Projectau Ymchwil Sensitif**): Yn dilyn trafodaeth frwd, cymeradwyodd y Pwyllgor y drefn newydd, a fyddai'n cael ei chadw dan adolygiad.

[2] Cofnod 213 [b] (**Pwyllgorau Moeseg Academaidd Colegau/Ysgolion**): Cytunodd y Pwyllgor i sefydlu is-grŵp sefydlog i oruchwylio prosesau rheoli treialon clinigol yn yr Ysgol Gwyddorau Gofal Iechyd.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiadau ar gyfarfodydd y Pwyllgor Enwebiadau a Llywodraethu a gynhaliwyd ar 15 Ebrill a 27 Mai 2016 (ynghlwm fel Atodiad VI i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 120 (**Penodiadau i Bwyllgorau a Chynrychiolwyr Eraill**). Nodwyd penodiadau i Ymddiriedolaeth y Santes Fair a Pharc Gwyddoniaeth Menai Cyf.

[2] Cofnod 122 (**Adolygiad Llywodraethu**). Nodwyd newidiadau i amserlen cyfarfodydd y Cyngor a'r Llys ar gyfer 2016/17.

[3] Cofnod 124 (**Aelodaeth o'r Cyngor**), yn dilyn hysbysebu, derbyniwyd 13 cais ac fe'u hystyriwyd yn erbyn bylchau presennol ar fatrics sgiliau'r Cyngor a gwahoddwyd 7 am gyfweliad. ***Penderfynodd*** y Cyngor ddefnyddio hysbyseb agored wrth recriwtio aelodau i'r Cyngor yn y dyfodol.

 ***Cytunodd*** y Cyngor i benodi'r canlynol fel aelodau cyfetholedig o'r Cyngor o 1 Medi 2016 am dymor cychwynnol o 4 blynedd:

* Marc Proudlove Jones
* Yr Athro Graham Upton
* Yr Is-lyngesydd Syr Paul Lambert

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd ar 9 Mai 2016 (ynghlwm fel Atodiad VII i gopi swyddogol y Cofnodion).
2. Gan gyfeirio'n arbennig at Gofnod 3 (***Darpariaeth Cymraeg i Oedolion Prifysgol Bangor***), nododd y cyngor, ar ôl trafodaeth fanwl ac wedi ystyried nifer o opsiynau, bod y Pwyllgor wedi cytuno i argymell fod y 4 aelod o staff yn cael eu diswyddo ar sail colli swyddi pe na ellid adnabod cyfleoedd cyflogaeth eraill a oedd yn addas.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol. Nodwyd parhad y gweithredu diwydiannol gan UCU.
2. Nododd y Cyngor y Cynllun Cydraddoldeb Strategol newydd a'r cynllun gweithredu cysylltiedig a'r adroddiad cynnydd blynyddol diweddaraf.
3. Cytunwyd i roi'r teitl 'Athro Emeritws' i'r Athro Deri Tomos.
4. Derbyniwyd rhestr o benodiadau diweddar.

**Y SENEDD**

Derbyniwyd, er gwybodaeth, gofnodion cyfarfodydd y Senedd a gynhaliwyd 1 Mawrth 2016 a 3 Mai 2016.

**DANGOSYDDION PERFFORMIAD ALLWEDDOL**

1. Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.
2. Nodwyd bod y nifer o gynigion a dderbyniwyd yn gadarn ar gyfer rhaglenni israddedig Cartref/UE a Thramor yn uwch nag ar yr un adeg y llynedd. Roedd ceisiadau a cheisiadau a dderbyniwyd ar gyfer rhaglenni ôl-radd hefyd yn gryf.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor i’r dogfennau a restrwyd yn Agendwm 13 gael eu selio.

**FFARWELIO**

Diolchodd y Cadeirydd i Miss Fflur Elin sydd wedi cwblhau ei thymor fel Llywydd Undeb y Myfyrwyr, a dymunodd yn dda iddi ar gyfer ei dyfodol gydag NUS Cymru. Diolchwyd hefyd i Mrs Lyn Meadows, Cyfarwyddwr Adnoddau Dynol, sy'n ymddeol o'r Brifysgol.